雀环名家清白后,才情德祖尤孤秀。石麟玉虎从天送,骥子龙驹堕地走。
安仁弱冠文如江,百斛龙文力可扛。劫来云间一战霸,盗窃名字纷纷降。
几人昏暮叩剧孟,时复中分一囷赠。老人留眼看升平,饥溺非君谁请命。
我以从游识阿戎,君亦折节交孔融。文律周旋避锋锐,酒杯潦倒安疏慵。
心期已许尽千卷,腹痛仍要酹一钟。归路方愁离别长,十日不见闻凶殃。
见说灯前转尘影,空无一念余榻床。深闺欢眤屏绝迹,独乞黄面西方粮。
眼暗西河十年痛,长将客抱啼清梦。自得先生为弟昆,两何一瑴欣相共。
膝上摧龙掌碎珠,剪茅揉蕊芝兰枯。文章气谊扫地尽,曷禁宇宙成榛芜。
莫怪两翁相视血,女未亡人男嗣绝。零丁困苦巧相类,求取何方相解脱。
标签: